Kulula-voorval: Vrou haar werk kwytAlochna Moodley. Foto: Via Twitter Die vrou wat Vrydagaand van ŉ Kulula-vlug verwyder is nadat sy die k-woord gebruik het om na die vlieënier en twee passasiers te verwys, is nou ook haar werk kwyt. SMC Pneumatics in Midrand, Alochna Moodley (26) se werkgewer, het dié week bevestig dat sy die trekpas gekry het. Kevin O’Carroll, die maatskappy se besturende direkteur, het in ŉ kort verklaring gesê SMC se maatskappye wêreldwyd het ŉ zero-toleransie-beleid oor rassisme. “Met betrekking tot die onlangse gebeure: Die werknemer werk nie meer vir SMC Suid-Afrika nie,” lui die verklaring. SMC Suid-Afrika wou nie verder kommentaar lewer oor die aangeleentheid nie. Moodley is verlede week van die vlug verwyder nadat ŉ man wat langs haar gesit het opgemerk het dat sy die k-woord op haar selfoon gebruik om na die vlieënier te verwys. Dié fluitjieblaser, eerwaarde Solomuzi Mabuza, het die lugwaardin in kennis gestel en veiligheidspersoneel het haar verwyder. Moodley het ná die voorval aan die Sowetan erken dat sy die k-woord in ŉ teksboodskap gebruik het, maar voorgehou sy het dit uit frustrasie gedoen aangesien die vlug laat was, iemand op die vlug dronk was en ŉ ander persoon heeltyd gesnuif het. Sy het erken dit was ŉ fout, maar het gesê die verwysing na die k-woord het in ŉ private boodskap gestaan en Mabuza het haar privaatheid geskend deur op haar foon te kyk. Daar is nie duidelikheid oor die jongste verwikkelinge in Kulula se ondersoek na die voorval nie. ŉ Woordvoerder vir die lugredery kon nie Vrydagmiddag bereik word nie. Die Ahmed Kathrada-stigting, wat vroeër gesê het dat hy met die fluitjieblaser in kontak sou tree om te besluit of stappe teen Moodley gedoen moet word, kon ook nie onmiddellik vir kommentaar bereik word nie.